Cum certa mors corporis maneat omnibus, luceque clarius constet universos pro meritis a justo judice in extremo remunerari examine, multi sancte ecclesie fidei catholice cultores, dum eternam anime mortem cupiunt devitare, prioris vite culpas vel elemosinas pauperibus erogando vel fundorum suorum possessiones largiendo student utcumque diluere. Hac ergo spe vel intentione ducta Agnes filia Franconis de Blaringahan, uxor vero Huberti comitis de Jussiaco, pro precipuo amore quo Molismensem ecclesiam diligebat, necnon et pro anime sue vel parentum suorum salute, dedit Deo et Sancte Marie Molismensis ecclesie decimam alodii sui quod est apud predictam villam Blaringahan, quantum de ipsa in suo dominatu possidebat. Dedit etiam pro anima filii sui Olrici quendam hospitem Elbodum nomine cum omni terra sua et redditibus suis. Eodem tempore dedit donnus Baldricus de Chohan pratum ad duas falces Sancte Marie Molismensi. Contigit autem post aliquantum tempus supradictam Agnem Molismum advenire, et ibi in capitulo donum suum renovavit et etiam de ipso fundo alodii quartam partem Sancte Marie Molismensi post mortem suam concessit. Testes fuerunt ex parte ejus Fulcherius et Gomerus (F° xxiij r°) et Stephanus. Post hec donnus Rotbertus primus Molismensis abbas cum pro ecclesie sue negotiis in eadem villa venisset, petiit ab ea ut ipsam portionem alodii divideret, quamvis in vita sua retinere decrevisset: qua peticione gratanter suscepta, cum consilio donni Baldrici et ceterorum fidelium suorum divisit ipsam ita ut monachi in una parte ipsius alodii continuatim terram suam possiderent; et ut melius discernatur locus ipsius possessionis quam ex integro Sancte Marie concessit, scribendo volumus notare nomina virorum ipsam terram possidentium. Dedit videlicet terram Daiberti, quam laborabant sui homines, ad medietatem secundum quod ad invicem statuerant, terramque Girardi et Baldrici, terram etiam Bruic, terram quoque Gomeri et Ingelberti. De pratis suis dedit ad IIIIor. falces, ex quibus duas ad presens in vita sua dedit monachis ad possidendum in vestitura predicte concessionis. Similiter dedit in vestitura predicte concessionis mansum Hugonis presbiteri, in quo erat domus ipsius presbiteri prope atrium ejusdem ville, cum omnibus ad ipsum mansum pertinentibus. Hec omnia concessit pro remedio anime sue et parentum suorum laudante filio Balduino, ita ut, si ille vellet, in ecclesia Molismensi susciperetur: quod ei a donno abbate Ro. libenter concessum est. Dedit et terram Balsamundi et silvam ad eam pertinentem. Hujus ergo donationis testes fuerunt: donnus Baldricus de Chohan et Rainaldus filius ejus: cui etiam pater suus alapam dedit pro recognitione; Baldricus de Alneto et frater ejus Radulfus, Guilboldus de Foxé, Rotbertus Gaitus, Gislebertus de Ario, Romaldus filius Aduidis, Girardus, Balduinus filius Lezon, Fulcherius miles, Galterius filius Oltrudis, Arnulfus de Gascheria, Raimbertus filius Ariel, Raynerius et Marinus famuli donni Ro. abbatis. Hoc donum laudavit Ilbertus nepos domine Agnetis in porticu ecclesie Sancti Martini, cum sederet juxta donnum R. abbatem, antequam proficisceretur in Hierusalem, audiente Rainaldo et Martino de Braio. He sunt consuetudines quas debet terra quam domina Agnes dedit Sancte Marie. Terra Giraldi et Baldrici V. fertellas de Braio debet, III. s. et III. denarios de censu; tribus placitis quotannis III. s. et IIII. denarios; de herbam semel in anno III. s. et IIII. denarios; pro ariete XV. denarios, oblatas integras et quartam partem oblatarum; II. denarios pro custodia et II. panes, I. carrucam et quarterium alterius duobus vicibus in anno, carrum ad ligna, hic est, et ad annonam deducendam et quicquid opus fuerit; pasnagium et cambaticum et quicquid ad comitatum vel justiciam pertinet; insuper omnes consuetudines quas terra debet. Terra Daiberti est in dominicatu et ad medietatem. Terra vavassorum est in feudo secundum consuetudinem vavassorum provincie. Mansum Hugonis presbiteri V. solidos debet quamdiu Chonon filius ejus et mater sua vixerit, excepta justicia et cambatione que est in manu domini terre. Terra Elbodi debet unam fertellam de Braio, oblatas integras, VIII. denarios de censu; tribus placitis unoquoque placito VIII. denarios; de herbam VIII. denarios, I. panem et unum denarium pro custodia, pasnagium, cambationem, opera diversa et servitia et consuetudines, que alii debent secundum consuetudinem provincie.